钦定古今图书集成/理学汇编/文学典/第044卷 > 卢元明
## 钦定古今图书集成/理学汇编/文学典/第044卷 > 卢元明

按《魏书卢元传》：“元子度世，度世子昶。昶子元明，字幼
章。涉历群书，兼有文义，风彩闲润，进退可观。永安初，
长兼尚书令。临淮王彧钦爱之。及彧开府，引为兼属，
仍领部曲。出帝登阼，以郎任行礼，封城阳县子，迁中
书侍郎。永熙末，居洛东缑山，乃作《幽居赋》焉。于时元
明友人王由居颍川，忽梦由携酒就之言别，赋诗为”
赠。及明，忆其诗十字云：“自兹一去后，市朝不复游。”元
明叹曰：“由性不狎俗，旅寄人间，乃今有梦，又复如此，
必有他故。”经三日，果闻由为乱兵所害。寻其亡日，乃
是得梦之夜。天平中，兼吏部郎中，副李谐使萧衍，南
人称之。还拜尚书右丞，转散骑常侍，监起居。积年在
史馆，了不厝意。又兼黄门郎、本州大中正。元明善自
标置，不妄交游，饮酒赋诗，遇兴忘返。性好元理，作《史
子新论》数十篇，文笔别有集录。少时常从乡还洛，途
遇相州刺史中山王熙。熙博识之士，见而叹曰：“卢郎
有如此风神，惟须诵《离骚》，饮美酒，自为佳器。”遂留之
数日，赠帛及马而别。